Fagervikintie

Fagervikintie on museotieksi otettu osa Tammisaaren ja Inkoon välistä yhdystie 1050:aa Inkoon Fagervikissä. Se on Suomen lyhyin museotie, sen pituus on vain 1,1 kilometriä. Tie johtaa Fagervikin kylän ja ruukkialueen läpi. Ruukinalue sisältyy Museoviraston inventoimiin valtakunnallisesti merkittäviin rakennettuihin kulttuuriympäristöihin, kuten myös Suuri Rantatie. Myös museotienä oleva Tallimäki–Virojoki-tie Kymenlaaksossa on Suuren Rantatien osa.

Fagervikintie otettiin museotieksi vuonna 1982. Tie noudattaa vanhaa Suuren Rantatien eteläisemmän eli niin sanotun Alemman Maantien reittiä. Suuri Rantatie oli raivattu maantieksi jo 1200-luvulla ja se oli vakiintunut 1300-luvulla. Rantatien kulku on selostettu Suomen ensimmäisessä tieluettelossa, jonka laati Jaakko Teitti vuosina 1555–1556.

Fagervikin museotien toinen pää on yhdystie 1050:n ja Barösundintien (yhdystie 1104) risteyksessä ja toinen Bruksträsketin rannassa. Tie on kapea, mutkainen ja mäkinen ja se on päällystetty.

Lähteet

Viitteet

Aiheesta muualla 

Suomen museotiet
1050
Inkoon liikenne